Πορεία εργασιών του Προγράμματος  Δράση 3.4 «Διατήρηση Γενετικών Πόρων Στην Κτηνοτροφία» του προγράμματος Αγροτικής Ανάπτυξης 2007-1013 Αλέξανδρος Μπαλτατζής.
Το παραπάνω πρόγραμμα, εφαρμόζεται από την υπηρεσία μας σε περισσότερα από 30.000  πρόβατα με την συμμετοχή οκτώ Φορέων και αφορά τις ελληνικές φυλές προβάτων Κύμης, Λέσβου, Σφακίων, Φριζάρτα, και Ζακύνθου καθώς και την τήρηση γενεαλογικού βιβλίου των ίππων φυλής Σκύρου από την Ένωση Μικρόσωμης Φυλής Σκύρου. 

Φορείς που υλοποιούν την Δράση 3.4. στις περιοχές δικαιοδοσίας του Κέντρου Γενετικής Βελτίωσης Αθηνών με τις αντίστοιχες φυλές ζώων, αριθμό μονάδων και αριθμό ζώων που εντάχθηκαν είναι: 
	ΦΟΡΕΑΣ
	ΕΙΔΟΣ ΖΩΟΥ
	ΦΥΛΗ
	ΑΡΙΘΜΟΣ ΜΟΝΑΔΩΝ
	ΑΡΙΘΜΟΣ ΖΩΩΝ

	Ελαιουργικός Γαλακτοκομικός Συν/σμός Αγ. Παρασκευής
	ΠΡΟΒΑΤΑ
	ΛΕΣΒΟΥ
	29
	5.465

	Αγροτικός Συν/σμός Παρακοίλων Λέσβου  
	ΠΡΟΒΑΤΑ
	ΛΕΣΒΟΥ
	48
	7.245

	Αγροτικός Συν/σμός Σκαλοχωρίου 
	ΠΡΟΒΑΤΑ
	ΛΕΣΒΟΥ
	25
	5.877

	Αγροτικός Συν/σμός Κύμης
	ΠΡΟΒΑΤΑ
	ΚΥΜΗΣ
	12
	852

	Ενωση Αγροτικών Συν/σμών Αποκορώνου & Σφακίων
	ΠΡΟΒΑΤΑ
	ΣΦΑΚΙΩΝ
	51
	6.453

	Ενωση Αγροτικών Συν/σμών Μονοφατσίου
	ΠΡΟΒΑΤΑ
	ΣΦΑΚΙΩΝ
	36
	5.027

	Ένωση Αγροτικών Συν/σμών Ζακύνθου
	ΠΡΟΒΑΤΑ
	ΖΑΚΥΝΘΟΥ
	10
	971

	Αγροτικός Συν/σμός Δυτικής Ελλάδος 
	ΠΡΟΒΑΤΑ
	ΦΡΙΖΑΡΤΑ
	34
	5.958

	Ένωση Μικρόσωμης φυλής Σκύρου 
	ΙΠΠΟΙ
	ΣΚΥΡΟΥ
	33
	106

	Σύνολο
	278
	37.954


Στόχος του Προγράμματος
1. Σκοπός του προγράμματος είναι η αναβάθμιση της παρεχόμενης τεχνικής υποστήριξης των εκτροφέων ζώων αναπαραγωγής σε όλες τις αγροτικές περιοχές της χώρας, για την παραγωγή και χρησιμοποίηση του κατάλληλου για την κάθε περιοχή ζωικού αναπαραγωγικού κεφαλαίου, ώστε να επιτευχθεί η μείωση του κόστους παραγωγής, η αύξηση της παραγωγικότητας της κτηνοτροφίας και η εξασφάλιση της βιωσιμότητας των κτηνοτροφικών μονάδων. 

2. Οι επιμέρους στόχοι του προγράμματος είναι: 
Α.   Η  διατήρηση  και  αξιοποίηση  των γενετικών  πόρων στη κτηνοτροφία με   την εξασφάλιση  δομών και υπηρεσιών στήριξης για χρησιμοποίηση από τους κτηνοτρόφους του κατάλληλου για την κάθε περιοχή ζωικού γενετικού υλικού.

Β.  
Η δημιουργία και στήριξη σύγχρονων δομών και οργανώσεις για τον έλεγχο της γενεαλογίας και των αποδόσεων της κάθε φυλής.
Κατά την εφαρμογή της δράσης  3.4 το Κ.Γ.Β.Ζ. Αθήνας  προβαίνει σε ελέγχους που αφορούν:

 
α)   Διοικητικό έλεγχο για την επιλεξιμότητα των  αιτημάτων  πληρωμής και την πληρότητα,  εγκυρότητα και νομιμότητα όλων των δικαιολογητικών και παραστατικών που μας αποστέλλονται από τους φορείς υλοποίησης της δράσης 3.4. 

β)  Έλεγχο του φυσικού  αντικειμένου του δικαιούχου,  εξετάζοντας με διοικητικούς  ή και επιτόπιους ελέγχους την ορθή εκτέλεσή του. 

Μετά την ολοκλήρωση των παραπάνω ελέγχων  εισηγούμαστε εγγράφως, προς τη Δ/νση Εισροών Ζωικής Παραγωγής, την έγκριση της σχετικής πίστωσης του αιτήματος πληρωμής του δικαιούχου του σχετικού διμήνου, αποστέλλοντας κατάσταση πληρωμής,

Το Κ.Γ.Β.Ζ.Α και η Δ/νση Εισροών Ζωικής Παραγωγής, πραγματοποιούν σε ετήσια βάση προγραμματισμένους και έκτακτους δειγματοληπτικούς επιτόπιους ελέγχους σε επαρκές δείγμα (τουλάχιστον 50%) των δικαιούχων των προγράμματος. Στους ελέγχους αυτούς εξετάζεται: 

α)  το φυσικό αντικείμενο του δικαιούχου (αριθμός ζώων, αριθμός εκμεταλλεύσεων, αποτελεσματικότητα, επίτευξη στόχων)

β)   το οικονομικό αντικείμενο του δικαιούχου  (τήρηση διαδικασιών, επιλεξιμότητα, οικονομικότητα) και 

γ)  η συμβατότητα και νομιμότητα των ενεργειών του δικαιούχου. 

Οι έλεγχοι αυτοί αρχίζουν από το πρώτο έτος εφαρμογής του προγράμματος από την πρώτη πληρωμή του δικαιούχου και μέχρι το έτος υποχρέωσης τήρησης των μακροχρόνιων υποχρεώσεων, σύμφωνα με την κείμενη εθνική και κοινοτική νομοθεσία. 

Μετά από κάθε έλεγχο συντάσσεται πρακτικό ελέγχου, το οποίο τηρείται στην υπηρεσία που διενήργησε τον έλεγχο και αντίγραφο του οποίου αποστέλλεται στον  ελεγχόμενο. 

                
Συντάσσονται ετήσιες εκθέσεις  που αφορούν στοιχεία φυσικού και οικονομικού αντικειμένου για κάθε φορέα υλοποίησης της δράσης 3.4 οι οποίες αποστέλλονται στην Δ/νση Εισροών Ζωικής Παραγωγής.
Επειδή το αντικείμενο των εργασιών μας προϋποθέτει εξειδικευμένες ζωοτεχνικές γνώσεις,   υπάρχει διαρκής ενημέρωση  και στενή συνεργασία με το Γεωπονικό  Πανεπιστήμιο  Αθηνών και τη Σχολή Γεωτεχνικών επιστημών του Αριστοτελείου Πανεπιστημίου Θεσσαλονίκης.  

Σε συνεργασία με τα παραπάνω πανεπιστήμια γίνονται πολύπλοκες στατιστικές αναλύσεις των στοιχείων από τον έλεγχο των αποδόσεων και εντοπίζονται τα καλύτερα σχήματα επιλογής από γενετική και οικονομική άποψη.
Έτσι, δόθηκαν για κάθε έτος εφαρμογής στους παραγωγούς οι απαραίτητες οδηγίες διατήρησης ή απομάκρυνσης των ζώων των κοπαδιών τους , ώστε να είναι όσο το δυνατό πιο ωφέλιμη η διαχείριση των μονάδων τους. Δόθηκαν πολλά πιστοποιητικά γενεαλογίας σε πολλές περιοχές του νομού  Λέσβου ,νομού Ευβοίας και Αιτ/νίας  για ζώα που πουλήθηκαν και που συμμετείχαν σε σχέδια βελτίωσης.

Στα πλαίσια επιστημονικής υποστήριξης προς τους κτηνοτρόφους κατά την διάρκεια επιτόπιων ελέγχων και συγκεντρώσεων που έχουν πραγματοποιηθεί κατά τις επισκέψεις μας στους Συν/σμούς, επισημάναμε την αναγκαιότητα της ορθής συλλογής των στοιχείων γενεαλογίας και ελέγχου αποδόσεων ,έτσι ώστε οι οδηγίες επιλογής που τους δίνονται να είναι σωστές για να αποδώσουν τα επιθυμητά αποτελέσματα. Γνωρίζοντας ότι αυτό που επιθυμούν οι κτηνοτρόφοι είναι η αύξηση της γαλακτοπαραγωγικής ικανότητας των ζώων τους, τους αναλύσαμε με όσο πιο απλό τρόπο γίνεται την διαδικασία και τους χειρισμούς που πρέπει να γίνουν ώστε αυτό να είναι εφικτό. Επίσης τονίσαμε  στους κτηνοτρόφους και την αναγκαιότητα συλλογής στοιχείων, πέραν της γαλακτοπαραγωγής και της γενεαλογίας, όπως στοιχεία ανάλυσης γάλακτος, εκτίμησης μαστού κ.λ.π. ώστε να καταφέρουμε  να δημιουργήσουμε έναν σωστά γενετικά βελτιωμένο πληθυσμό ακόμα και αν θα πρέπει αρχικά να εστιάσουμε στην δημιουργία κάποιου πυρήνα ζώων αναπαραγωγής. 

Ήδη σήμερα στον Αγροτικό Συν/σμό Δυτικής Ελλάδας έχουμε προχωρήσει στην δημιουργία ενός τέτοιου πυρήνα ,(2500 ζώα) έχουμε στην διάθεσή μας στοιχεία ανάλυσης γάλακτος (λίπος πρωτεΐνη, λακτόζη ,ολικά στερεά ,σωματικά κύτταρα συνολικά 25.000 αναλύσεις) και έχει προστεθεί η εκτίμηση μαστού και η τεχνητή σπερματέγχυση με σπέρμα βελτιωμένων κριών. Στον ήδη υπάρχοντα πυρήνα έχουν γίνει γονοτυπικός έλεγχος για την scrapie και έχουμε βρει 20 κριούς ομοζυγωτούς στο γονίδιο ARR/ARR και ευελπιστούμε ότι θα βρεθούν ακόμη περισσότεροι κριοί με τα παραπάνω χαρακτηριστικά. Αντίστοιχη προσπάθεια έχει ξεκινήσει και στην περιοχή της Λέσβου.Οι παραγωγοί επιδεικνύουν μεγάλο ενθουσιασμό για την συμμετοχή τους στο πρόγραμμα και έχουν πεισθεί για την αναγκαιότητα εφαρμογής των προγραμμάτων γενετικής βελτίωσης.  Υπάρχουν πολλοί νέοι κτηνοτρόφοι στην περιοχή οι οποίοι έχουν κατανοήσει την σπουδαιότητα της γενετικής βελτίωσης και συνεργάζονται με τον καλύτερο δυνατό τρόπο για την επίτευξη των στόχων μας. Σε αυτή την προσπάθεια έχουμε επιτύχει  αρκετά με  την  καθοδήγηση του γενετιστή κ. Κομνινάκη  Α. καθηγητή του Γεωπονικού Πανεπιστημίου  Αθηνών ο οποίος συμμετέχει και ως επιστημονικός σύμβουλος του προγράμματος  η βοήθεια του οποίου είναι καθοριστική. Όλα τα στοιχεία των παραπάνω εργασιών καθώς και τα αποτελέσματα θα δοθούν σε έντυπη μορφή μετά την ολοκλήρωση των αποτελεσμάτων.  
Σας αναφέρουμε επίσης ότι έχουν πραγματοποιηθεί ήδη συγκεντρώσεις κτηνοτρόφων κατά τις οποίες ενημερώθηκαν για πάρα πολλά θέματα με την συμμετοχή εισηγητών διαφόρων ειδικοτήτων σε μια προσπάθεια να καλυφθούν όλοι οι τομείς ζωοτεχνικού ενδιαφέροντος που απασχολούν τους κτηνοτρόφους.  

Έγινε προσπάθεια προβολής και διαφήμισης των ελληνικών φυλών μέσα από την συμμετοχή των Φορέων σε Εκθέσεις (Ζωοτέχνια) οι οποίες πραγματοποιούνται κάθε δύο χρόνια στην Θεσσαλονίκη. Κατά την διάρκεια των συγκεκριμένων εκθέσεων στήθηκαν περίπτερα όπου εκτέθηκαν ζώα ελληνικών φυλών. Μοιράστηκαν ενημερωτικά έντυπα που ανέφεραν τα χαρακτηριστικά τους, τις αποδόσεις τους, καθώς και την προσπάθεια που γίνεται μέσω των προγραμμάτων ,για την περαιτέρω βελτίωσή τους. Οι κτηνοτρόφοι  αναγνώρισαν τα θετικά αποτελέσματα των εκθέσεων διότι αυξήθηκε το εισόδημά τους από την πώληση ζώων αναπαραγωγής σε διάφορες περιοχές της Ελλάδας και έγιναν γνωστές οι ελληνικές  φυλές αγροτικών ζώων καθώς και οι Συν/σμοί που τις αντιπροσωπεύουν.  Όλα αυτά σε μία περίοδο που οι αθρόες εισαγωγές αγροτικών ζώων ξένων φυλών, έχουν προκαλέσει πολλά προβλήματα στην ελληνική κτηνοτροφία. 

Επισημαίνουμε ακόμα ότι με την τήρηση των γενεαλογικών βιβλίων και ιδιαίτερα μέσω του προγράμματος Απειλούμενων  με εγκατάλειψη φυλών αγροτικών ζώων  όχι μόνο έχει σταθεροποιηθεί ο αριθμός των ζώων  ο οποίος παρουσίαζε φθίνουσα πορεία, αλλά και σε πολλές περιοχές έχουν αυξηθεί ( πρόβατο φυλής Ζακύνθου ,αγελάδες βραχυκερατικής φυλής).  
Λόγω της συνεχούς παρουσίας μας μέσα στις εκτροφές και των προσωπικών συζητήσεων με τους κτηνοτρόφους έχουμε εντοπίσει πολλά ζητήματα- προβλήματα των συνθηκών εκτροφής και διατήρησης των ζώων, διατροφής ,υγιεινής, σταβλισμού, οργάνωσης, διάθεσης της πρώτης ύλης και των προϊόντων τους κ.λ.π.  τα οποία χρίζουν άμεσης βελτίωσης αφού αφορούν σημαντικό μέρος της διαμόρφωσης των συνθηκών και προϋποθέσεων  για την μεγιστοποίηση του οικονομικού οφέλους.


Επιγραμματικά θα αναφέρουμε  ότι 

· Το ποσοστό κάλυψης των διατροφικών αναγκών των ζώων από βόσκηση είναι πολύ περιορισμένη λόγω της περιορισμένης έκτασης των βοσκοτόπων και της κακής διαχείρισης αυτών.
· Τα συμπληρωματικά σιτηρέσια που χρησιμοποιούνται και αυτό σε ελάχιστες περιπτώσεις λόγω του κόστους προμήθειας των ζωοτροφών ,δεν είναι ισορροπημένα επηρεάζοντας έτσι τις αποδόσεις των ζώων.

· Οι συνθήκες σταβλισμού είναι  κακές με κατασκευές συνήθως πρόχειρες ή σχεδιασμένες με λάθος τρόπο κάνοντάς τες μη λειτουργικές για τα ζώα  την  διαχείριση τους(υψηλή πυκνότητα σταβλισμένων ζώων) και την τήρηση των απαραίτητων κανόνων υγιεινής.
· Οι εγκαταστάσεις τους είναι ελλιπείς σε θέματα εκσυγχρονισμού χωρίς μηχανολογικό εξοπλισμό

· Η μέριμνα της προληπτικής υγιεινής των ζώων είναι ελάχιστη 

· Δεν εφαρμόζεται τεχνητή σπερματέγχυση (αιγοπρόβατα)
· Υπάρχει μεγάλη αύξηση της ανεξέλεγκτης εισαγωγής ξένων φυλών 

· Δεν υπάρχει επαρκής υποδομή  της εμπορίας των παραγόμενων προϊόντων

· Δεν υπάρχει έλεγχος και πιστοποίηση της προέλευσης (ελληνικές ή μη φυλές) της πρώτης ύλης (γάλα)

Επίσης πρέπει να προσθέσουμε  ότι :
1. Δεν υπάρχει πλήρης ενημέρωση των προβατοτρόφων από τις κατά τόπους υπηρεσίες για τα διάφορα προγράμματα της Ε.Ε., με αποτέλεσμα να μην αποκομίζεται το μέγιστο δυνατό όφελος από αυτά.  
2. Δεν υπάρχει ενημέρωση των παραγωγών για την διατροφή, στέγαση και υγεία των αιγοπροβάτων (πρόληψη ασθενειών και κτηνιατρική αγωγή) και γενικώς για την Διαχείριση των κτηνοτροφικών μονάδων από κανένα φορέα. Στο πρόβλημα αυτό θα πρέπει να προστεθεί και η μεγάλη έλλειψη προσωπικού που παρουσιάζουν τα περισσότερα κτηνιατρεία. Αυτό έχει σαν αποτέλεσμα οι έλεγχοι να είναι ελλιπείς και να μην δίνονται άδειες διακίνησης των ως προς πώληση ζώων τα οποία διαθέτουν pedigree και έτσι πολλοί κτηνοτρόφοι εντάσσονται  σε σχέδια βελτίωσης με ζώα ξένων φυλών τα οποία αγοράζουν από χώρες του εξωτερικού.
3. Το κόστος μεταφοράς των ζωοτροφών και ζώντων ζώων από και προς τα νησιά είναι υψηλό. Αυτό ανεβάζει πολύ το κόστος παραγωγής των ζωικών προϊόντων και δυσχεραίνει την πώληση ζώων  σε περιοχές εκτός νησιών. 

4. Η εισαγωγή αρνιών από τους εμπόρους,  δημιουργεί  προβλήματα διάθεσης των ντόπιων αρνιών και διαμορφώνει τις  τιμές  σε τόσο χαμηλό επίπεδο  που δεν καλύπτεται  ούτε το κόστος παραγωγής τους. 
5. Οι τιμές διάθεσης των προϊόντων της αιγοπροβατοτροφίας, (γάλα, αρνιά) από τους κτηνοτρόφους,   είναι πολύ χαμηλές. Αυτό έχει σα συνέπεια οι έμποροι να κερδίζουν υπερβολικά ποσά και οι κτηνοτρόφοι να είναι χρεωμένοι σε τράπεζες και συνεταιρισμούς. 
6. Υπάρχει ελλιπής  διαφήμιση  των ντόπιων προϊόντων.  (γιαούρτι, φέτα, γραβιέρα). Οι καταναλωτές στρέφονται πολύ συχνά σε εισαγόμενα προϊόντα  που τους είναι γνωστά μέσω διαφημίσεων, συχνά κατώτερης ποιότητας από τα ελληνικά. 

7. Δεν γίνονται γνωστά τα πλεονεκτήματα των ελληνικών φυλών,  με αποτέλεσμα να  εισβάλουν και να προωθούνται οι ξενικές φυλές από ιδιώτες εμπόρους οι οποίες έχουν προβλήματα προσαρμογής στο ελληνικό περιβάλλον.  Συγκεκριμένα είναι ιδιαίτερα ευαίσθητες σε προσβολή από ασθένειες, στις αντίξοες καιρικές συνθήκες της ελληνικής υπαίθρου,  απαιτούν μεγαλύτερη ποσότητα τροφής για να παράγουν  σε σχέση με τις ντόπιες φυλές και παρουσιάζουν χαμηλότερες αποδόσεις σε σχέση με αυτές   της χώρας προέλευσής τους. 

Επίσης επισημαίνουμε ότι :
1.     Πρέπει σύντομα να δημιουργηθούν φορείς εκτροφής καθαρόαιμων φυλών ζώων που θα αναλαμβάνουν υπό την εποπτεία των Κ.Γ.Β.Ζ. τα προγράμματα Γενετικής Βελτίωσης σε  εθνικό επίπεδο. Η σταδιακή διακοπή των επιδοτήσεων στα  προγράμματα γενετικής βελτίωσης από την Ευρωπαϊκή Ένωση δημιουργεί επιτακτική ανάγκη δημιουργίας φορέων για να εξασφαλιστεί μέσω αυτών   η συνέχεια υλοποίησης των δράσεων. 
 2.    Οι νέες κτηνοτροφικές εκμεταλλεύσεις και οι εκμεταλλεύσεις που επιθυμούν να αναβαθμιστούν τα ζώα τους, θα πρέπει να προμηθεύονται ζώα γνωστής γενεαλογίας και παραγωγικότητας προερχόμενα από μονάδες που είναι ενταγμένες στα προγράμματα γενετικής βελτίωσης με σκοπό την προώθηση και εκμετάλλευση του βελτιωμένου γενετικού υλικού. 
 3.      Θα πρέπει η  προσπάθεια δημιουργίας βελτιωμένου γενετικού υλικού να είναι συνεχής ώστε να  επιφέρει ορατά σημαντικά οικονομικά οφέλη στους κτηνοτρόφους μέσω της αύξησης της ποιότητας και ποσότητας των παραγομένων προϊόντων καθώς και από την αυξημένη τιμή πώλησης ζώων αναπαραγωγής.  Κατ’ αυτό τον τρόπο θα δημιουργηθούν  κίνητρα και για αυτούς που θεωρούν ότι  δεν μπορεί να επιτευχθεί καμία βελτίωση και θα εκλείψει η νοοτροπία ότι οι ελληνικές φυλές υστερούν σε σχέση με τις εισαγόμενες. 
4.        Μόνο με την κρατική μέριμνα θα μπορέσει να εξασφαλιστεί η διατήρηση των σπανίων φυλών αγροτικών ζώων , οι οποίες αποτελούν μέρος της εθνικής μας κληρονομιάς, και οφείλουμε να την διαφυλάξουμε.  Είναι σημαντικό  να παρέχονται κίνητρα στους κτηνοτρόφους που διατηρούν  τέτοιες φυλές.  Ο πληθυσμός αυτών των ζώων είναι πολύ μικρός και γι’ αυτό το λόγο η αποθήκη αυτού του πολύτιμου γενετικού υλικού κινδυνεύει άμεσα να χαθεί. Για το λόγο αυτό θα πρέπει να δημιουργηθεί  τράπεζα γενετικού υλικού για τις ελληνικές φυλές, πριν εξαφανιστούν πλήρως.  
5.    Εξασφάλιση επιπλέον πόρων ώστε να είμαστε σε θέση να αξιολογούμε,  να ταυτοποιούμε  και να εντοπίζουμε το γενετικού υλικό  που διαχειριζόμαστε με τον πλέον επιστημονικό τρόπο (ανάλυση DNA).   Όπως φαίνεται από τους  παραπάνω πίνακες τηρούμε γενεαλογικά βιβλία για ένα πολύ μεγάλο αριθμό ζώων (πάνω από 40.000). 
Η γενετική βελτίωση είναι μια πολύπλοκη, δύσκολη και συνεχής  διαδικασία η οποία αφορά ολόκληρους πληθυσμούς και γι αυτό απαιτείται αυστηρός προγραμματισμός καθώς και η ύπαρξη των κατάλληλων οργανωτικών δομών για την στήριξη των βελτιωτικών διαδικασιών.
Ο κλάδος της κτηνοτροφίας και ειδικότερα της αιγοπροβατοτροφίας συμμετέχει και παίζει  σημαντικό ρόλο στον οικονομικό τομέα της χώρας μας  εξασφαλίζοντας εισόδημα σε πολλές οικογένειες σε δύσβατες, ορεινές, μειονεκτικές, από άποψη φυσικών πόρων, περιοχές που κανένας άλλος κλάδος της οικονομίας δεν θα μπορούσε να αποδώσει πρόσοδο και εξασφαλίζοντας την προμήθεια  βασικών προϊόντων. Γι αυτό οφείλουμε με άμεση συνεργασία και με τους κτηνοτρόφους να λειτουργήσουμε συντονισμένα και οργανωμένα με την εφαρμογή ενός ολοκληρωμένου προγράμματος γενετικής βελτίωσης αποδίδοντας τα μέγιστα οικονομικά οφέλη στην ελληνική κτηνοτροφία.     
                                                                                                    Κ.Γ.Β.Ζ. ΑΘΗΝΑΣ

